Polițist din Botoșani, lovit de mașină în timpul serviciului. Este în stare gravă după ce a vrut să oprească un vehicul
Un polițist în vârstă de 24 de ani, din Botoșani, a fost adus în Capitală, în stare gravă, cu un avion SMURD, după ce a fost accidentat în timpul serviciului.
A fost lovit de un șofer la ieșirea din orașul Flămânzi, pe un drum european, în timp ce încerca să oprească o altă mașină, în trafic.
Cel care a provocat accidentul venea din spatele mașinii oprite. A intrat în depășire și l-a izbit în plin pe agent, potrivit unui comunicat transmis de colegii săi.
Medicii spun că victima are traumatisme grave la cap și în zona abdomenului. După investigații la urgențe, la spitalul județean Botoșani, medicii au decis transferul la spitalul Floreasca din Capitală.
Potrivit IPJ Botoșani, polițistul purta vestă reflectorizantă când s-a petrecut accidentul. Șoferul, care nu era băut, are acum dosar penal pentru vătămare corporală din culpă.